Se tirsdagens voldsomme ulykke i tv-klippet herover - advarsel: Stærke billeder

Da 40-årige Jonas Ourø læste om tirsdagens tragiske ulykke, der har kostet en soldat flere fingre og forbrændinger flere stedet på kroppen, gav det anledning til noget af et deja vu.

En nærmest identisk ulykke skete nemlig for 19 år siden - 11. juni 1994 - da han som soldat selv var med til at fejre Prins Henriks 60 års fødselsdag.

Her blev to af hans kolleger sendt på hospitalet med svære forbrændinger i ansigtet og på armene, da en kanon gik af under salut for prinsen - præcis, som det skete tirsdag.

- Jeg var en del af ingeniørtropperne i Farum og var i sprængningsgruppen, som lavede artillerinedslag i forbindelse med Prins Henriks fødselsdag. Et par af de andre skulle affyre en salut med kanonerne, fortæller Jonas Ourø, der lå på en bakke bag den høj, hvorfra Prins Henrik overværede fødselsdags-showet.

- Pludselig kommer der en ambulance kørende hen mod kanonerne, fortæller Jonas Ourø.

To af hans kolleger var blevet slemt forbrændt, da en kanon på en 155 milimeter haubits pludselig gik af. Den ene fik desuden brækket håndledet.

Som det skete tirsdag - hvor en 26-årig overkonstabel mistede flere fingre og blev forbrændt - gik kanonen af, lige efter at soldaterne havde slukket gløder i kanonen med en våd svaber, lagt nyt krudt i og stampet det fast.

- Vi skulle skyde en salut. Tre skud efter hinanden. Efter det første skud førte vi en svaber op i kanonrøret og lagde nyt krudt i. Så stod der en kæmpe ildkugle ud, forklarede den ene soldar, 21-årige Brian Larsen, dengang til BT.

Dengang udtalte presseofficeren fra Sjælsmark Kaserne, at de to unge mænd på 20 og 21 år selv var skyld i ulykken, fordi de 'glemte at nedkøle våbnet efter første affyring'.

Det er endnu ikke klarlagt, hvordan ulykken tirsdag kunne ske, men både Forsvarets auditørkorps, militære våbenteknikere og Arbejdstilsynet er i gang med at undersøge sagen.

- Vi regner med, at der går et par dage, før analysen er klar, siger presseofficer Arne Dyring til Ekstra Bladet.

Den uheldige soldat slap mirakuløst uden faldskader, selvom eksplosionen fra kanonen kastede ham seks-otte meter ned fra toppen af den uindhegnede bastion.

Til gengæld kostede den ham to eller tre fingre på den venstre hånd. Han er desuden blevet forbrændt på 10 procent af kroppen, men slipper fra brandskaderne uden varige mén ifølge lægerne på Rigshospitalet.

Ved du noget? Så tip os på 1224@eb.dk eller sms/mms til 1224 (alm. takst)